SKRIFTLIG FORESPØRGSEL E-2962/01

af Erik Meijer (GUE/NGL) til Kommissionen

(25. oktober 2001)

Om: Omkostningsdækkende indarbejdelse af stigende forsikringspræmier i luftfartspriserne

1. Kan Kommissionen bekræfte, at luftfartsselskabers procentvise udbytte sammenlignet med andre store moderne erhvervsgrene allerede i en lang række år har været usædvanlig lavt på trods af det faktum, at luftfarten i modsætning til andre transporttjenester på grund af gamle internationale aftaler nyder godt af skattefritagelse?

2. Er denne lave fortjenstmargin den vigtigste grund til, at der er dannet utilstrækkelige bedriftsreserver til at afbøde risici med det resultat, at der inden for luftfarten snarere end inden for andre erhvervsgrene reageres på finansielle vanskeligheder med planer om reducering af personalet og med anmodning om statsstøtte eller statsgaranti for bedriftrisici, som kun vanskeligt eller kun mod høje udgifter kan forsikres?

3. Skyldes denne lave fortjenstmargin, at alle luftfartsselskaber konkurrerer stærkt med hinanden for at øge deres markedsandel både indbyrdes og på bekostning af tog, bus og færger, og at priserne herved er faldet meget mere, end det generelt anses for bedriftsøkonomisk forsvarligt?

4. Hvilket beløb og hvilken procentsats vil gennemsnitspassageren skulle betale mere pr. flyvning for at sætte luftfartsselskaberne i stand til selv at kunne bekoste den forventede forhøjelse af præmien til forsikringsegnede risici?

5. Hvor stor er den i spørgsmål fire nævnte stigning i flyprisen, både i tal og procent, for også at kunne dække de risici for ekstrem skade for tredjepart, der i øjeblikket midlertidigt ikke kan forsikres?

6. Hvad er der i vejen for, at priserne inden for luftfarten udformes omkostningsdækkende ved blandt andet rettidigt at tilpasse dem til det i 2002 forventede niveau for stigende forsikringspræmier, således at Den Europæiske Union eller medlemsstaterne ikke behøver at afholde de højere udgifter eller dækningen af eventuelle risici?

7. Hvordan agter Kommissionen at fjerne eventuelle hindringer for omkostningsdækkende prisforhøjelser inden for luftfarten for derved at forhindre, at bevarelsen af nationale luftfartsselskaber i medlemsstaterne kommer til at koste skatteyderne ekstra penge eller at medlemsstaternes budgetmargin udsættes for yderligere pres?

Svar afgivet på Kommissionens vegne af Loyola de Palacio

(19. december 2001)

1. Generelt har luftfartsselskaberne haft meget små avancer og kapitalindtægter sammenlignet med mange andre servicevirksomheder, men denne tendens gælder ikke for hele luftfartssektoren. De nye lavprisselskaber, som vinder indpas i Europa som følge af liberaliseringen, opnår meget højere avancer end de traditionelle luftfartsselskaber.

2. Mange luftfartsselskaber havde allerede inden terrorangrebene den 11. september 2001 planer om gradvist at reducere omkostninger og kapacitet. Den yderligere nedgang i efterspørgslen som følge af terrorangrebene har tvunget luftfartsselskaberne til at iværksætte disse foranstaltninger hurtigere end planlagt og at foretage yderligere nedskæringer. Regeringernes støtte til forsikring af lufttransportydelser begrænser sig til dækning af de tab, der påføres tredjemand som følge af krigs- eller terrorhandlinger. Som følge af de omfattende skader, der opstod i De Forenede Stater, er det almindelige forsikringsmarked i øjeblikket ude af stand til at dække disse risici fuldtud. Medlemsstaterne yder støtte til dækning af disse risici i overensstemmelse med statsstøttereglerne, indtil markedet kommer på fode igen.

3. Der er ganske rigtigt en meget stærk konkurrence på mange af ruterne inden for Fællesskabet, og det har resulteret i undertiden meget lave priser. De lave priser er dog næppe en følge af luftfartsselskabernes svage økonomi. Lavprisselskaberne hører til de mest rentable virksomheder i denne sektor, og nogle af Europas stærkeste luftfartsselskaber opererer på de markeder, hvor konkurrencen er hårdest.

4. Luftfartsselskaberne kalkulerer med de øjeblikkelige forhøjelser af forsikringspræmierne for de risici, som fortsat dækkes af det almindelige forsikringsmarked, idet de enten lægger en ekstraafgift på billetterne eller forhøjer priserne eller absorberer omkostningerne. Når det almindelige forsikringsmarked atter begynder at fungere normalt, vil præmierne sandsynligvis blive ændret, og dette kunne medføre en justering af priserne.

5. Med henblik på risikoen for tab, der påføres tredjemand som følge af krigs- og terrorhandlinger, som det almindelige marked ikke er i stand til at dække i øjeblikket, skal medlemsstaterne i overensstemmelse med de af Fællesskabet vedtagne retningslinjer opkræve 0,85 dollar pr. passager, for at dækningen kan svare til niveauet før den 11. september 2001. Disse præmier lægges oven i eventuelle andre præmier, som betales til private forsikringsvirksomheder for dækning af luftfartsselskabets øvrige risici.

6. og 7. Det står luftfartsselskaberne frit for at fastsætte deres priser til det niveau, de ønsker. Luftfartsselskaberne har ret til både at forhøje og at sænke deres priser. Kommissionen vil fortsat sikre, at luftfartsmarkedet fungerer korrekt, og at medlemsstaterne overholder reglerne for statsstøtte.